钦定古今图书集成/理学汇编/文学典/第085卷 > 周昂
## 钦定古今图书集成/理学汇编/文学典/第085卷 > 周昂

按《金史文艺传》，“昂字德卿，真定人。父伯禄，字天锡，大
定进士，仕至同知沁南军节度使。昂年二十四，擢第，
调南和簿，有异政，迁良乡令，入拜监察御史。路铎以
言事被斥，昂送以诗，语涉谤讪，坐停铨。久之，起为龙
州都军，以边功复召为三司官。大安兵兴，权行六部
员外郎。其甥王若虚尝学于昂，昂教之曰：‘文章工于
外而拙于内者，可以惊四筵而不可以适独坐，可以
取口称而不可以得首肯’。”又云：“文章以意为主，以言
语为役，主强而役弱，则无令不从。今人往往骄其所
役，至跋扈难制，甚者反役其主，虽极辞语之工，而岂
文之正哉！”昂孝友，喜名节，学术醇正，文笔高雅，诸儒
皆师尊之。既历台省，为人所挤，竟坐诗得罪，谪东海
上。十数年，始入翰林，言事愈切。出佐三司，非所好，从
宗室承裕军。承裕失利，跳走上谷，众欲径归，昂独不
从。城陷，与其从子嗣明同死于难。嗣明，字晦之。